Nõukogu määrus (EÜ) nr 797/2004,

26. aprill 2004,

mesindustoodete tootmise ja turustamise üldtingimuste parandamiseks võetavate meetmete kohta.

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 36 ja 37,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse Euroopa majandus- ja sotsiaalkomitee arvamust [2]

ning arvestades järgmist:

(1) Pärast seda, kui komisjon oli 1994. aastal nõukogule ja Euroopa Parlamendile edastanud teatise Euroopa mesinduse kohta, jõudis nõukogu järeldusele, et on vaja ettepanekuid mesindust käsitleva raammääruse vastuvõtmiseks.

(2) Nõukogu kehtestas oma määrusega (EÜ) nr 1221/97 [3] mee tootmise ja turustamise täiustamise abinõude üldised rakenduseeskirjad.

(3) Pärast seda on komisjon saatnud nõukogule ja Euroopa Parlamendile aruanded määruse (EÜ) nr 1221/97 rakendamise kohta 2001. aasta veebruaris ja 2004. aasta jaanuaris. Nende aruannete põhjal võib järeldada, et määrusega (EÜ) nr 1221/97 ettenähtud meetmeid tuleks kohandada vastavalt ühenduse mesindussektori hetkeolukorrale. Seepärast tuleks nimetatud määrus kehtetuks tunnistada ja asendada uuega.

(4) Mesindus on põllumajandussektor, mille peamiseks ülesandeks on majandustegevus ja maaelu arendamine, mee ning teiste mesindussaaduste tootmine ja ökoloogilise tasakaalu säilitamine.

(5) Kõnealuse sektori eripäraks on tootmistingimuste ja saagikuse suured erinevused ning tootjate ja kauplejate hajutatus ning mitmekesisus nii tootmis- kui turustusetapis.

(6) Varroatoosi levik mitmes liikmesriigis viimastel aastatel ja probleemid, mida see haigus mee tootmises tekitab, nõuavad ühenduse abinõude kasutuselevõtmist, kuna varroatoosi ei ole võimalik täielikult likvideerida ning seda tuleb ravida selleks kinnitatud toodetega.

(7) Neid asjaolusid arvestades ning eesmärgiga parandada mesindustoodete tootmist ja turustamist ühenduses, tuleks iga kolme aasta järel koostada riiklik programm, mis hõlmab tehnilist abi, varroatoositõrjet, mesilaste rändpidamise ratsionaliseerimist, ühenduse mesitarude arvukuse suurendamise juhtimist ning koostööd mesindust ja mesindustooteid käsitlevates uurimisprogrammides.

(8) Selleks et täiendada mesinduse statistilisi andmeid, peaksid liikmesriigid tegema sektori struktuuri uuringuid, mis hõlmaksid tootmist, turustamist ja hinnakujundust.

(9) Vastavalt nõukogu 17. mai 1999. aasta määruse (EÜ) nr 1258/1999 (ühise põllumajanduspoliitika rahastamise kohta) [4] artikli 2 lõigetele 2 ja 3 peab ühendus kandma kulutused, mida liikmesriigid teevad seoses käesolevast määrusest tulenevate kohustuste täitmisega.

(10) Mesinduse valdkonnas antava riigiabi suhtes tuleks kohaldada konkurentsieeskirju. Riigiabi käsitlevates eeskirjades tuleks siiski teha erand rahaliste toetuste suhtes, mida liikmesriigid annavad meetmetele, mis saavad ühenduse toetust vastavalt käesoleva määruse sätetele ning samuti siseriikliku eriabi suhtes, mida antakse struktuuri- või looduslike tingimuste poolest ebasoodsas olukorras olevate mesilate kaitsmiseks või majandusarengu programmide raames, välja arvatud tootmiseks või turustamiseks mõeldud abi; sellise riigiabi suhtes tuleks kehtestada erieeskirjad.

(11) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlus, [5]

ON VASTU VÕTNUD KÄESOLEVA MÄÄRUSE:

Artikkel 1

1. Käesoleva määrusega kehtestatakse meetmed mesindustoodete tootmise ja turustamise üldiste tingimuste parandamiseks.

Sel eesmärgil võib iga liikmesriik koostada kolmeaastase siseriikliku programmi (edaspidi "mesindusprogramm").

2. Käesolevas määruses kasutatakse järgmisi mõisteid:

a) mesi — toode, mis vastab nõukogu 20. detsembri 2001. aasta direktiivi 2001/110/EÜ (mee kohta) [6] I lisa sätetele;

b) mesindustooted — Euroopa Parlamendi ja nõukogu 3. oktoobri 2002. aasta määruse (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, [7] I lisa punktis 1 määratletud tooted.

3. Mee- ja mesindustoodete sektorile antava abi suhtes kohaldatakse asutamislepingu artikleid 87, 88 ja 89. Asutamislepingu artikleid 87 ja 89 ei kohaldata siiski:

a) rahaliste toetuste suhtes, mida liikmesriigid annavad meetmetele, mis saavad ühenduse toetust vastavalt käesoleva määruse sätetele;

b) siseriikliku eriabi suhtes, mida antakse struktuuri- või looduslike tingimuste poolest ebasoodsas olukorras olevate mesilate kaitsmiseks või majandusarengu programmide raames, välja arvatud tootmiseks või turustamiseks mõeldud abi.

Punktis b nimetatud abist peavad liikmesriigid komisjonile teatama artiklis 5 sätestatud mesindusprogrammi esitamisel.

Artikkel 2

Mesindusprogrammides võib ette näha järgmisi meetmeid:

a) tehniline abi mesinikele ja mesinike rühmitustele;

b) varroatoositõrje;

c) mesilaste rändpidamise ratsionaliseerimine;

d) meetmed mee füüsikalis-keemilisi analüüse tegevate laborite toetamiseks;

e) toetusmeetmed mesitarude arvukuse suurendamiseks ühenduses;

f) koostöö asutustega, kes on spetsialiseerunud mee kvaliteedi parandamiseks tehtavate rakendusuuringute programmide täitmisele.

Nõukogu 17. mai 1999. aasta määruse (EÜ) nr 1257/1999 (Euroopa Põllumajanduse Arendus- ja Tagatisfondilt (EAGGF) saadava maaelu arendustoetuse kohta) [8] alusel rahastatavate meetmete suhtes mesindusprogrammi ei kohaldata.

Artikkel 3

Selleks et vastata artikli 4 lõikes 2 sätestatud osalise rahastamise tingimustele, peavad liikmesriigid oma territooriumil läbi viima mesindussektori tootmis- ja turustusstruktuuri uuringuid. Selle uuringu tulemused esitatakse koos mesindusprogrammiga.

Artikkel 4

1. Käesoleva määruse kohaselt tehtud kulutusi käsitletakse sekkumisena määruse (EÜ) nr 1258/1999 artikli 2 lõigete 2 ja 3 tähenduses.

2. Ühendus rahastab mesindusprogramme osaliselt, hüvitades kuni 50 % liikmesriikide tehtud kulutustest.

3. Mesindusprogrammi raames võetud meetmetega seotud kulutused peavad liikmesriikidel olema tehtud iga aasta 15. oktoobriks.

Artikkel 5

Mesindusprogramm tuleb koostada tihedas koostöös esindusorganisatsioonide ja mesindusühistutega. Programm edastatakse komisjonile, kes kinnitab selle nõukogu 29. oktoobri 1975. aasta määruses (EMÜ) nr 2771/75 (munaturu ühise korralduse kohta) [9] sätestatud korra kohaselt.

Artikkel 6

1. Komisjoni abistab määruse (EMÜ) nr 2771/75 artikli 16 kohaselt asutatud kodulinnuliha- ja munaturu korralduskomitee (edaspidi "komitee").

2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 ettenähtud tähtajaks kehtestatakse üks kuu.

3. Komitee võtab vastu oma töökorra.

Artikkel 7

Iga kolme aasta tagant esitab komisjon Euroopa Parlamendile ja nõukogule käesoleva määruse rakendamise kohta aruande.

Artikkel 8

Määrus (EÜ) nr 1221/97 tunnistatakse kehtetuks.

Artikkel 9

Käesolev määrus jõustub Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 26. aprill 2004

Nõukogu nimel

eesistuja

J. Walsh

[1] Arvamus on esitatud 22. aprillil 2004 (Euroopa Liidu Teatajas seni avaldamata).

[2] Arvamus on esitatud 1. aprillil 2004 (Euroopa Liidu Teatajas seni avaldamata).

[3] Nõukogu 25. juuni 1997. aasta määrus (EÜ) nr 1221/97, millega kehtestatakse mee tootmise ja turustamise täiustamise abinõude üldised rakenduseeskirjad (EÜT L 173, 1.7.1997, lk 1). Määrust on viimati muudetud määrusega (EÜ) nr 2070/98 (EÜT L 265, 30.9.1998, lk 1).

[4] EÜT L 160, 26.6.1999, lk 103.

[5] EÜT L 184, 17.7.1999, lk 23.

[6] EÜT L 10, 12.1.2002, lk 47.

[7] EÜT L 273, 10.10.2002, lk 1. Määrust on viimati muudetud määrusega (EÜ) nr 813/2003 (ELT L 117, 13.5.2003, lk 22).

[8] EÜT L 160, 26.6.1999, lk 80. Määrust on viimati muudetud määrusega (EÜ) nr 583/2004 (ELT L 91, 30.3.2004, lk 1).

[9] EÜT L 282, 1.11.1975, lk 49. Määrust on viimati muudetud määrusega (EÜ) nr 806/2003 (ELT L 122, 16.5.2003, lk 1).

--------------------------------------------------